**ИЗВЕШТАЈ СА СУПЕРВИЗИЈСКОГ САСТАНКА**

**Време одржавања:** 9. април 2019.

**Место одржавања:** Пирот

**Учесници:** супервизори и водитељи случаја из центара за социјални рад Алексинац, Лесковац, Власотинце, Прокупље, Ниш, Врање и Пирот (укупно 21 учесник)

**Приказ случаја**

Малолетни дечак налази се на евиденцији центра за социјални рад од децембра 2010. године када је привременим закључком као дете без адекватног родитељског старања смештен у хранитељску породицу. Рођен је 2004.године са непознатим и непризнатим очинством, као треће дете по редоследу рађања од укупно седморо деце. Сва деца су у једном тренутку измештена из биолошке породице и смештена у хранитељске породице. Мајка није припремила услове за преузимање родитељских обавеза и делимично је лишена родитељског права у односу на троје деце која су смештена у хранитељским породицама на територији општине.

Мајка сада живи у новој заједници из које има ћерку, која је на узрасту од две године и о којој се стара. Живе као подстанари.

Дечаку је регулисана старатељска заштита, а улогу привременог старатеља обавља стручни радник центра за социјални рад. Био је на смештају у три хранитељске породице. Пре годину дана био је на смештају једном дому за децу без родитељског старања, одакле је често бежао. Од фебруара ове године, смештен је у Завод за васпитање деце и омладине. Од почетка смештаја дечак не борави у установи и исту напушта без дозволе васпитача и сагласности старатеља. Више пута је враћан у пратњи стручних радника и полиције. Приликом напуштања установе углавном борави код мајке која живи као подстанар и нема могућности и капацитета за прихват дечака.

Када борави код мајке, дечак у односу на чланове породице испољава агресивно понашање,насилан је због чега је више пута пријављиван полицији. Својим понашањем угрожава личну сигурност и безбедност, али и сигурност и безбедност других у чијем окружењу борави. Манипулативан је када су у питању стручни радници и запослени у Заводу.

Од своје седме године, дечак се амбулантно лечи на Клиници за ментално здравље. Имао је одређену терапију коју не користи од маја прошле године, када је и последњи пут хоспитализован због претње суицидом. Према последњем лекарском извештају од марта 2019.године нема терапију.

Уписан је у основну школу (ИОП) али је у школи испољио асоцијално и делинквентно понашање у односу на вршњаке и професоре због чега има укор наставничког већа. Актуелно не похађа наставу.

У периоду од септембра 2018.год. мал. дечак починио је више кривичних дела крађе, тешке крађе, телесне повреде и насиља у породици на територији општине на којој живи и суседног града. Водитељ случаја је на захтев суда доставио мишљење са предлогом упућивања у васпитно поправни дом, јер сматра да за ово дете, поред издвајања из досадашње средине, треба применити појачане мере надзора и посебне стручне програме васпитавања.Сви поступци пред судом су у току.

**Супервизијско питање :**

**Како усмерити водитеља случаја у даљој заштити мал. детета?**

**Опис поступања центра у наведеном случају**

Током супервизиског процеса, кроз рад на супервизијском питању, дошло се до још значајних података: да дечак воли кућне љубимце и да често код мајке донесе по неког, да се комшије у вези тога противе, да станодавац опомиње мајку и очуха у вези тога, отказом подстанарског односа, па се самим тим одвијају и квалитативно нове релације мајке и очуха према дечаку, као и реакције дечака у односу на мајку и очуха.

Такође, значајан је и податак да је у другој по реду хранитељској породици био добро уклопљен, а да је до раскида овог облика заштите дошло услед отказа хранитељице која је у међувремену добила запослење.

У самом процесу супервизије сазнали смо да се пред судом воде два поступка, један против дечака због насиља у породици а други због кривичних дела која је вршио у вези чега је центар за социјални рад доставио суду мишљење са предлогом упућивања у ВПД Крушевац.

Од података добијених непосредно, током супервизије, од водитеља случаја и супервизора који раде на заштити и већини групе доминирајући став је да је доста тога, тако рећи све урађено: „и не знамо шта још можемо даље“, што представља конретизацију самог супервизијског питања.

***Образложење стручних поступака које је центар предузео или требао да предузме на основу приказаних чињеница у приказу случаја:***

* Поступање Центра у односу на изнетупроблематику и постављено супервизијско питање се заснива на обавезности примене Породичног Закона, Закона о социјалној заштити, Закона о малолетним учиниоцима кривичних дела и кривично правној заштити малолетника, познавању Закона о спречавању насиља у породици и Правилника о организацији, нормативима и стандардима стручног рада центара за социјални рад
* Како је овде реч о континуитету промена облика заштите, посматрајаћи целокупни ток заштите дечака од раног узраста, а не сталности (мисли се на већи број хранитељских породица и установа за смештај) може се говорити о дисконтинуитету који неминовно утиче на стабилност у свим аспектима развоја дечака.
* Са друге стране, може се издвојити **правовременост у одабиру облика заштите у односу на постојећи ресурс (хранитељска породица) као позитивна пракса.** **У оваквом облику заштите потребно је обезбедити конкретан план даљег учешћа свих актера , центра за породични смештај и усвојење, саме хранитељске породице, примарне породице, дечака и органа старатељства. Овај план треба да буде** прецизан јасан, усмерен на конретне кораке и активности, не превелике задатке, како би се засновали и учврстили односи сарадње, поверења, заједничког рада, труда и бриге за добробит детета.
* У актуелној ситуацији, када је дечак у бекству из Завода за васпитање, (где се чека окончање поступка пред судом због вршења кривичних дела) имајући у виду контакт који постоји између центра за социјални рад , дечака и породице, потребно је **најпре обезбедити сигурност и безбедност малолетника повратком у установу** и направити са дечаком, установом и породицом план тих контаката, ради очувања постојећих веза. Ове везе потребно је очувати јер њихово постојање представља једну од снага чланова породице, а снаге представљају могућности које служе као основ за даљи рад.
* За други поступак пред судом, који је покренут због насиља у породици према овом дечаку – насиље је било усмерено на мајку и очуха, потребно је да супервизор са водитељем отвори теме везане за појам „тешко васпитљивог детета, које тражи своје место у породици“. Ова тема може се искористити за разговор око могућих недоумица стручњака и поступања у ситуацијама када се према малолетнику (који је већ у судском поступку), реализује комплетна процедура која иде по протоколу за заштиту од насиља у породици.
* Сматрамо потребним, **да супервизор проради тему „воља детета**“ из доступних материјала које је на вежбама са супервизорима из центара за социјални рад сачинио и доставио Тим Одељења за супервизију РЗСЗ, у претходним циклусима.

**Закључак**

Током рада на супервизијском питању демонстрирана је **Еко мапа**, као техника која омогућава стручним радницима да заједно са дететом истраже све ресурсе у окружењу који се могу мотивисати за задатке који доприносе најбољем интересу детета. Супервизори су препознали корисност технике у ради и припреми породичне конференције у делу ко могу бити учесници и шта могу да очекују од њих.

Наведена је опција сазивања Породичне конференције, са циљем поновног сагледавања ресурса шире породице који нам могу послужити у даљем раду са дечаком.

На супервизијском састанку, како од стране стручњака који раде на предмету тако и већине чланова групе отворена је тема **ризика од сагоревања** („шта да радимо када заиста све урадимо, тј мислимо да смо све урадили а помака нема“?) и како супервизор да помогне водитељу, ко треба да помогне супервизору, који активно ради са водитељем. Да ли је пожељна замена водитеља случаја?

* Сматрамо веома значајним да би ову тему (замена водитеља случаја) у датом тренутку било потребно отворити пред дечаком. Наравно, ово може послужити само као интервенција у третману и раду са дететом а да до промене водитеља и не дође. Важно је да супервизор о овом поразговара са водитељем, отвори на овај начин тему сагоревања, уз пажљив заједнички наступ пред дететом, како не би дошло до могућег осећања одбачености детета од стране стручњака ЦСР. Овом интервенцијом можемо позвати дечака да замисли ситуацију у којој би се нашао са неким другим водитељем случаја, како би то изгледало, шта би затим даље могло да се деси. О овоме крајње отворено поразговарати.
* Значи водитељ случаја се може променити, не мора да се промени и о томе ће одлуку донети Тим, али о овој опцији, мишљења смо, треба отворено поразговарати са дечаком.

Учесници супервизијског састанка су препознали као добит „нове смернице за даљи рад“, „подсећање на могућност коришћења породичног састанка у одређеној фази рада на случају“,„размену међу колегама и подршку саветничког Тима“ .